Dansk Selskab for Klinisk Onkologi



**Udpegning af repræsentant til arbejdsgruppe under Nationalt Genom Center inden for vidensdeling og standardisering**

Til Dansk Selskab for Klinisk Onkologi

Regeringen og Danske Regioner lancerede i december 2016 *”Personlig Medicin til gavn for patienterne. Klar diagnose – målrettet behandling – styrket forskning. National strategi for Personlig Medicin 2017-2020”*. Nationalt Genom Center, som er etableret under Sundheds- og Ældreministeriet, skal i tæt samarbejde med fonde, de sundhedsfaglige miljøer og forskningsverdenen på tværs af landet være med til at virkeliggøre strategien.

Med en strategisk satsning inden for Personlig Medicin vil anvendelsen af genomteknologier øges betydeligt på tværs af hospitaler og lægefaglige specialer. Det er en forudsætning for klinisk anvendelse af helgenomsekventering til behandling og diagnostik, at viden opnået herhjemme eller i udlandet deles og fremstilles forståeligt og lettilgængeligt for alle relevante parter.

Arbejdsgruppens hovedopgave er at udfærdige i) en beskrivelse af en vidensdatabase for genomiske variationers kliniske betydning, ii) en beskrivelse af hvorledes behandlingsvejledninger opdateres med genomisk information og iii) en beskrivelse af hvorledes man kan indsamle erfaring er med brug af genomisk information i en klinisk forløbs database.

For yderligere oplysninger om arbejdsgruppens opgaver og sammensætning henvises til vedlagte kommissorium.

Dansk Selskab for Klinisk Onkologi anmodes hermed om at udpege 2 repræsentanter til arbejdsgruppen for vidensdeling og standardisering inden for Personlig Medicin.

Repræsentanterne forventes at have indsigt i klinisk anvendelse af genetiske analyser inden for specialet, og at kunne afsætte tid til opgaver mellem møderne. Der planlægges ca. 4-6 møder årligt, hvoraf nogle formentlig vil være i underudvalg. Arbejdsform diskuteres på første møde i arbejdsgruppen.

Første møde i arbejdsgruppen afholdes torsdag 1. februar 2018 kl. 13-16 på Statens Serum Institut.

Oplysninger om de udpegede repræsentanter sendes per e-mail til sekretariatet ved Charlotte Brasch Andersen (CBRA@sum.dk) **senest torsdag 18. januar 2018** med angivelse af repræsentantens navn, titel, arbejdssted, e-mail og telefonnummer.

Med venlig hilsen

Gert Sørensen

Direktør, Nationalt Genom Center

Bilag:

1. *Kommissorium for arbejdsgruppe for etablering af kliniske vidensdatabaser for vidensdeling, standardisering og erfaringsopsamling inden for helgenomsekventering*
2. *Personlig Medicin til gavn for patienterne. Klar diagnose – målrettet behandling- styrket forskning. National strategi for Personlig medicin 2017-2020.*